钦定古今图书集成/历象汇编/乾象典/第028卷 > 刘氏杂志 > 《七政总叙》明·章潢
## 钦定古今图书集成/历象汇编/乾象典/第028卷 > 刘氏杂志 > 《七政总叙》明·章潢

七政者，肇于《虞书》。至汉刘歆、张衡，雅善星理，厥术尤
精。歆曰：“太极运三辰、五星于上，元气转三统五行于
下，三辰合于三统，五行合于五星，三辰五星而相经
纬也。”衡曰：“文曜丽乎天，其动者七，为日月五星，故曰七政皆纬。”又曰：“日，阳精宗也；月，阴精宗也；五星，五行
宗也。日行黄道，月与五星，皆出入黄道也。是故圣人”
有作，齐七政以立元，测圭箭以候气，明九道以步月，
交迟速以推星，考黄道之邪正，辨天势之升降，而交
蚀详焉。噫明乎此，其于王政也，视诸掌乎？夫先王之
以时齐七政也，非曰文也；以时作息，保和也；辨氛祲，
先几也；审象器，定制也；裁成范围，赞化也；推衍德运，
明统也。是以人神式序，天地官也。故日月合璧，五星
联珠。数之值不得已也，非所以为祥。然王者道吉，丁
辰亦可庆焉。日月之会，是谓合朔，会之极不得已也，
非所以为沴。然圣人扶阳抑阴，必谨候焉。《春秋传》曰：
“先王之正时也，履端于始，举正于中，归馀于终。”又曰：
“龙见而戒事，火见而致用水，昏正而裁，日至而毕。”凡
此皆以钦若其道者也。

《路史》：“遂人氏指天以布躔，而齐七政。”

《诗说灵台》：“文王迁都于丰，作灵台以齐七政，奏《辟雍》。
周公述之，以训嗣王。”

《魏书礼志》：“太和二年，旱，帝亲祈皇天日月五星于苑
中。祭之夕，大雨，遂赦京师。三年，上祈于北苑，又祷星
于苑中。”

《隋书李士谦传》，有客问三教优劣，士谦曰：“佛，日也；道，
月也；儒，五星也。”

《续酉阳杂俎》：天宝中，处士崔元微春夜独处，三更后，
有女子姓石名阿措，来言曰：“诸女伴皆住苑中，每岁
多被恶风所挠，但求处士每岁岁日与作一朱幡，上
图日月五星之文，于苑东立之，则免难矣。”元微许之，
乃拜而去。至日立幡，东风振地，折树飞沙，而苑中繁
花不动。

《尔雅释天》：“星纪，斗、牵牛也。”〈注〉斗、牵牛者，日月五星之
所终始，故谓之“星纪。”

《春秋感精符》：“人主含天光，据玑衡，齐七政，操八极。故
君明圣人道得正，则日月光明，五星有度。”

《春秋运斗枢》，天文地理，各有所主。北斗有七星，天子
有七政也。

《春秋说题辞》：“天文以七，列精以五，故嘉禾之滋，茎长
五尺，五七三十五，神盛，故连茎三十五穗，以成盛德，
禾之极也。”

《河图始开图》“天地开辟，元历名。月首甲子冬首，日月
五星俱起牵牛。”

《汉书律历志》：“日月如合璧，五星如连珠。”

《晋书天文志》：“东咸、西咸，在房心北，日月五星之道也。”
〈又〉东方《角》二星为天关，其间天门也，其内天庭也。故
“黄道经其中，七曜之所行也。”

《抱朴子君道》篇：“画法创制，则炳若七曜丽天，而不以
爱恶曲其情。”

《唐书天文志》：“《易》，五月一阴生，而云汉潜萌于天稯之
下。进及并钺间，得坤维之气，阴始达于地上，而云汉
上升，始交于列宿，七纬之气通矣。”

《望气经》天无言，以七曜垂文。

《梦溪笔谈》：“日之在天，月对则亏，五星对则逆行避之，
莫敢当其对。”〈又〉太冲者，日月五星所出之门户，天之
冲也。

《容斋三笔》：《尚书·舜典》：“以齐七政。”孔安国本注谓日月
五星也。而马融云：“七政者，北斗七星，各有所主，第一
主日，第二主月；第三曰命，火谓荧惑也；第四曰煞，土
谓填星也；第五曰伐，水谓辰星也；第六曰危，木谓岁
星也；第七曰剽，金谓太白也。日月五星各异，故曰七
政。”《尚书大传》一说，又以为七政者，谓春秋冬夏，天文
“地理人道所以为政也，人道正而万事顺成。”三说不
同，然不若孔氏之明白也。

王逵《蠡海集》：“七政丽乎天，七窍在乎首。七政之见，在
于极之南。七窍之用，在于面之前。黄道经南天以行，
七政倾于前也。故人之鞠躬亦向前。”

雁生北方，秋自北而南，春自南而北，盖历七政所行，
以顺其情。

枝山。前闻上尝以“尚书咨汝羲和”节蔡沈注误，命礼
部改正。当时礼部札付言：“《书传》曰：‘凡前元科举，尚书
专以蔡《传》为主。考其天文一节，已自差谬。谓日月随
天而左旋，今仰观乾象，甚为不然。夫日月五星之丽
天也，除太阳，人目不能见其行于列宿之间，其太阴
与五星昭然右旋，何以见之？当天清气爽之时，指一
宿为主，使太阴居列宿之西一丈许，尽一夜则太阴过而东矣’。”盖列宿附天，舍次而不动者，太阴过东，则
其右旋明矣。夫左旋者，随天体也，右旋者，附天体也。
必如五星右旋为顺行，左旋为逆行，其顺行之日常
多，逆行之日常少。若如蔡氏之说，则逆行多而顺行
少，岂理也哉？若不改正，有误方来。今后学“《尚书》天文”
一节。当依朱氏《诗传》“十月之交”注文为是。

《震泽长语》：“周天三百六十五度，然天体无定，占中星
以知方位。天行健而不息，如磨之旋，自东运而南，南
而西，西而北，北而东，以为昏明寒暑，二仪运而出没，
五纬随而起伏，列舍就之，隐见炎夏。天道南行，日出
于寅，入于戌，阳盛于阴也，目影随短。穷冬北行，日出
于辰，入于申，阴盛于阳也，日影随长。春秋天道，行于
正中，日出于卯，入于酉，阴阳平也。日影随停，南为明
都，天体所见也。日月五星至是则明，北为幽都，天体
所隐也。日月五星至是则晦，日月五星至北都而晦，
非天入于地也。若天入于地，则日月随之地中，为日
月所照，安得为幽都哉？”此说与浑天不同，然亦不为
无理，故著之。

《丹铅总录》：“日月木火土金水谓之七政，亦曰七曜。”今
术家增入月孛、紫炁、罗㬋、计都四馀星为十一曜，计
生于天尾，罗生于天首，孛生于月，炁生于闰。盖日月
行道如两环，两环相交，一处曰天首，一处曰天尾。天
尾为计，天首为罗，月之行迟速有常度，迟之处即孛
也。炁生于闰二十八年，十闰而炁行一周。天炁孛皆
有度数，无光象，故与罗计同，谓之“四馀。”今七政历亦
有四馀躔度。